b'\n_START_ARTICLE_\nStr\xc3\xa5hatt\n_START_PARAGRAPH_\nStr\xc3\xa5hatt er en lett hatt laget av flettede og pressede plantestrimler. Hattetypen skal f\xc3\xb8rst og fremst beskytte mot lyset og varmen fra sola._NEWLINE_Det er mange forskjellige slags str\xc3\xa5hatter. Flere har samme form som vanlige filthatter. Disse er myknet med damp eller vannbad og s\xc3\xa5 formet med hendene eller over en hatteblokk. Fine, dyre str\xc3\xa5hatter har en tettere og jevnere fletning enn billigere typer. Store hatter er mer tidkrevende \xc3\xa5 lage og derfor ogs\xc3\xa5 ofte dyrere._NEWLINE_En halmhatt er en enklere og billigere str\xc3\xa5hatt flettet av grov halm og ofte utstyrt med en bred brem. Slike hatter har blitt laget i ulike varianter i sv\xc3\xa6rt lang tid. En panamahatt er en type str\xc3\xa5hatt som ble s\xc3\xa6rlig popul\xc3\xa6r som sommerhatt blant amerikanske og europeiske menn tidlig p\xc3\xa5 1900-tallet. Panamahattene er flettet av lyse, oppsplittede palmeblader, og ble opprinnelig importert fra Ecuador via havnene i Panama. Den amerikanske filmkomikeren Harold Lloyd (1893\xe2\x80\x931971) lagde en mengde stumfilmer der han opptrer som h\xc3\xb8flig ung mann i store briller og moteriktig flat, rund, stiv str\xc3\xa5hatt, p\xc3\xa5 engelsk ofte kalt straw boater._NEWLINE_I Europa har str\xc3\xa5hatter v\xc3\xa6rt et vanlig hodeplagg for fattige og rike til vern mot sola. I dag inng\xc3\xa5r str\xc3\xa5hatter i mange folkedrakter. Stive, flate, runde str\xc3\xa5hatter er fortsatt en del av den tradisjonelle drakten flere strder i Frankrike og S\xc3\xb8r-England, og blant gondolierer i Venezia._NEWLINE_I S\xc3\xb8r\xc3\xb8st-Asia har b\xc3\xb8nder og landarbediere tradisjonelt b\xc3\xa5ret ulike varianter store, koniske str\xc3\xa5hatter, som arbeidsplagg til beskyttelse b\xc3\xa5de mot sol og regn.'